Folketing
2004-03-16

Det er ikke engang sådan, at vi kan se, at der er et vækstlag på vej, nej, det niveau, der skal konkurrere på internationalt plan, er til stede, og det bedste er, at der lige bagved findes et vækstlag, altså dem, der er på vej og venter på at trænge igennem den musikalske mur. Det interessante i denne sammenhæng er, at mange af de bands, der slår igennem i disse år, slår igennem på trods af og ikke på grund af. Vi vil gerne have, at de danske musikere, der har adgang til den internationale scene, og som beriger vores hverdag og vores samfund i det hele taget, også fungerer kunstnerisk på grund af en formuleret politik, der vil kunsten noget godt, nøjagtig som vi har villet det med dansk film. Det er faktisk det, vi forsøger at udvide til også at gælde på musikområdet. Vi er fuldstændig enige med Det Radikale Venstre i, at formidlingselementet er væsentligt, og det vil vi gerne have lov til at udbygge.